<classify> MAHAKAMA ya Hakimu Mkazi Kisutu imetoa hati ya kukamatwa wabunge wanne wa Chama cha Demokrasia na Maendeleo Chadema, kwa kutofi ka mahakamani hapo bila sababu za msingi.Wabunge walioamriwa kukamatwa ni wa Bunda Mjini, Ester Bulaya, wa Tarime Vijijini, John Heche, Mbunge wa Iringa Mjini, Peter Msigwa na Mbunge wa Kawe, Halima Mdee, ambao hawakufika mahakamani hapo jana wala wadhamini wao kueleza sababu za kutofika kwao.Hakimu Mkazi Mkuu, Thomas Simba alitoa amri hiyo jana baada ya washitakiwa hao kutofika mahakamani hapo wakati kesi yao ilipokuja kwa ajili ya kusikilizwa. Wakili wa Serikali Mkuu, Faraja Nchimbi alidai kesi hiyo imekuja kwa ajili ya kusikilizwa ambapo upande wa mashitaka walitakiwa kumhoji Mwenyekiti wa chama hicho, Freeman Mbowe baada ya kumaliza utetezi wake.Alidai kuwa washitakiwa wengine hawapo mahakamani hivyo aliiomba mahakama kutoa hati ya kukamatwa kwao. Wakili wa Utetezi, Faraji Mangula kwa niaba ya mawakili Profesa Abdallah Safari, Peter Kibatala na Jeremiah Mtobesya alidai kuwa ana taarifa za Bulaya. Hata hivyo, kabla hajaanza kueleza, Hakimu Simba alimueleza kuwa anayepaswa kuzungumza juu ya suala hilo ni wadhamini wa washitakiwa hao na si wakili.Wakili Nchimbi aliiomba mahakama itoe hati ya kuwakamata washtakiwa hao na wito kwa wadhamini wao ili wajieleze kwa nini hawakuwapeleka washtakiwa mahakamani kama masharti ya dhamana yanavyotaka.Baada ya kueleza hayo, Hakimu Simba alitoa mwito wa kukamatwa kwa washitakiwa hao sambamba na kutoa hati ya wito kwa wadhamini wao ili wafike mahakamani hapo na kujieleza kwa nini hawakuwapeleka washitakiwa mahakamani kama masharti ya dhamana yanavyowataka. Kabla ya kutoa amri hizo, Hakimu Simba alisema kesi ilipangwa kwa ajili ya kuendelea kusikilizwa jana saa 3 asubuhi, na washitakiwa wengine waliwahi, lakini hadi saa 4:05 kesi hiyo ilipoingia mahakamani, washitakiwa hao hawakuwepo na hakuna sababu za msingi za kutohudhuria kwao.Hata hivyo, kesi hiyo imeahirishwa hadi Novemba 19, 20 na 21, mwaka huu kwa ajili ya kusikilizwa. Washitakiwa waliofika mahakamani jana ni Freeman Mbowe, Naibu Katibu Mkuu Zanzibar Salum Mwalimu, Naibu Katibu Mkuu bara na Mbunge wa Kibamba, John Mnyika, Katibu Mkuu wa chama hicho, Dk Vincent Mashinji na Mbunge wa Tarime Mjini, Ester Matiko.Washtakiwa hao kwa pamoja wanakabiliwa na mashitaka 13, ikiwemo kula njama, kufanya mkusanyiko wenye ghasia, kuhamasisha hisia za chuki, kushawishi hali ya kutoridhika, uchochezi na kushawishi utendaji jinai kati ya Februari Mosi na 16, 2018, Dar es Salaam. Washitakiwa kwa pamoja walitenda makosa hayo Februari 16, mwaka huu maeneo ya Viwanja vya Buibui na Barabara ya Kawawa, Mkwajuni wilayani Kinondoni, Dar es Salaam.Nchimbi alidai kuwa katika mashitaka ya kwanza yanayowakabili washitakiwa wote, inadaiwa Februari 16, mwaka huu katika Barabara hiyo ya Kawawa, Mkwajuni wilayani Kinondoni, wakiwa wamekusanyika kutekeleza lengo la pamoja, waliendelea katika mkusanyiko huo na kufanya watu waogope, kwamba watakwenda kusababisha uvunjifu wa amani.Pia, alidai Februari 16, mwaka huu katika Barabara hiyo ya Kawawa eneo la Mkwajuni, wakiwa wamekusanyika wao na wenzao 12 ambao wamefikishwa mahakamani, wakiwa kwenye maandamano na pasipo kuzingatia agizo lililotolewa na Mrakibu Mwandamizi wa Polisi, Gerald Ngiichi, waligoma na kuendelea na maandamano na kusababisha kifo cha Akwilina na kusababisha majeruhi kwa askari wawili, Konstebo wa Polisi, H 7856 Fikiri na E 6976 Rahim Msangi.Mashitaka ya tatu, ilidaiwa Februari 16, mwaka huu katika viwanja vya Buibui wilayani Kinondoni, Dar es Salaam, Mbowe wakati akihutubia wananchi wa jimbo hilo, alihamasisha chuki isivyohalali. Pia, Mbowe anadaiwa Februari 16, mwaka huu katika mkutano wa umma, uliofanyika viwanja vya Buibui wilayani Kinondoni Dar es Salaam, alifanya uchochezi na kusababisha chuki kinyume na sheria.Katika mashitaka ya tano, yanayomkabili Mdee, ilidaiwa Februari 16, mwaka huu, katika viwanja vya Buibui, akihutubia wakazi wa Kinondoni, alitamka maneno ya kupandikiza chuki aliyosema: Sitaki kusimulia madhira yanayowakumba kila mtu katika Serikali ya Awamu ya Tano, kama mbwai na iwe mbwai.Katika mashitaka ya uchochezi wa uasi yanayomkabili Mbowe, inadaiwa katika tarehe na maeneo hayo, alihutubia mkutano wa hadhara, wakiwa na nia ya kupandikiza chuki na dharau kwa watanzania dhidi ya uongozi wa kisheria uliopo madarakani.Nchimbi aliendelea kudai, katika tarehe hiyo hiyo na maeneo hayo mkoani Dar es Salaam, Mbowe alitoa matamshi ya kupandikiza chuki na dharau kwa upande wa raia wa Tanzania dhidi ya serikali iliyo halali.Katika mashitaka ya kushawishi kutendeka kwa kosa la jinai, inadaiwa katika tarehe hiyo hiyo na maeneo hayo, Mbowe alishawishi wakazi wa Kinondoni kutenda kosa la kufanya maandamano na mkusanyiko usio halali. Msigwa anadaiwa kushawishi raia kutenda kosa la jinai, ambalo alilifanya tarehe na maeneo hayo hayo ya Viwanja vya Buibui wilayani Kinondoni Dar es Salaam, ambapo wananchi walitembea mbele ya umma wakiwa na silaha.  <topic>: kitaifa 